Walter Micallef

Walter Micallef huwa kantawtur magħruf Malti. Huwa twieled fl-(24 t' Ottubru, 1955 ġewwa Birkirkara. Kiteb u kkompona l-mużika għal aktar minn mitt kanzunetta bil-Malti. Rebaħ dak kollu li jagħti l-qasam mużikali Malti. Għadu attiv u għaddej bil-kitba tiegħu, bl-aħħar kanzunetta miktuba tkun Ħielsa fl-2007, miktuba bħala reazzjoni għall-permess mogħti mill-Awtorita ta' l-Ippjanar sabiex jinbena kumpless ta' vilel fuq il-wileġ tar-Ramla l-Ħamra. Din indaqqet ħdejn l-Għar ta' Kalipso fit-23 ta' Ġunju 2007.

Albums 
S'issa Micallef ħareġ żewġ albums. Fl-2003 ġie mniedi l-album M'Jien Xejn ġewwa s-sala Erin Serraċino Inglott fl-Universita' ta' Malta. Fit-23 ta' Marzu 2007 nieda t-tieni album, din id-darba bis-sestet imsemmi Walter Micallef u l-Ħbieb. L-album Ħamsin fih tnax -il kanzunetta, ilkoll bil-Malti u b'melodiji oriġinali. Dawn iż-żewġ albums kienu produzzjoni ta' Steve Borġ, ko-fundatur ta' l-grupp magħruf Etnika, li huwa wkoll il-promotur tiegħu. It-tnedija li saret fil-Powerhouse Theatre, li kienet fiż-żmien il-magna tad-dawl tax-Xatt ta' Pinto, ġibdet 'il fuq minn seba' mitt ruħ, wisq probabbli l-akbar folla li qatt attendiet għal tnedija ta' album Malti.

Ħafna mis-segwaċi ta' Micallef, li jattendu kull fejn jagħti kunċert, qed jistennew bil-ħerqa t-tielet album tiegħu.

Tfulitu 
 Huwa għadda tfulija kif kienu jgħadduha l-ġuvintur Maltin, jimirħu tul il-gżira u xi drabi jmorru sa' Għawdex jew Kemmuna jittantaw ix-xemx għadejja. Għalkemm Kalkariż, tnejn mill-eqdem kanzunetti minn tiegħu huma dwar Għawdex. Waħda jisimha Ġewwa Marsalforn u l-oħra hija Erġajt sejjer Marsalforn, li t-tnejn li huma għadhom ma ġewx irrekordjati. Huma jindaqqu fuq il-bijt reggej.  Ġewwa Marsalforn indaqqet waqt il-kunċerti tal-Belt Valletta tal-2004 u tax-Xewkija tal-2005 u Marsalforn. Huwa maħsub li Ġewwa Marsalforn tkun fl-album li jmiss li mistenni joħroġ fl-2009.

Il-Kitba Tiegħu 
Micallef huwa maħbub għaliex fil-kitba tiegħu ma huwiex melodrammatiku jew bombastiku, imma juża l-kelma Maltija bil-għaqal u kif toqgħod għall-widna. U minn dejjem kien hekk.

Il-lirika bikrija tiegħu ta' l-1972, jiġifieri meta kien għadu tfajjel ta' sbatax -il sena, tixhed dan. Ejja nieħdu l-kanzunetta Xagħar Iswed, miktub għal tfajla sabiħa Maltija, li ma nafux min hi u lanqas nobsru min jaf x'sar minnha. Kanzunetta li għadha qatt ma ndaqqet fil-pubbliku, għalkemm tista' tkun fit-tielet album.

   Xagħar iswed u ħafif,
   xofftejha sbieħ, tbissimha ħelwa,
   l-imħabba tagħna kull ma rrid
   jien nammirha u hi tafu sewwa.

Għalkemm Micallef huwa magħruf bħala kantant ta' protesta, u dan għaliex jispikka f'suq fejn ħafna kantanti oħra jibżgħu jsemmu leħinhom fuq temi li jaffettaw il-ħajja tal-Maltin, irrespettivament ma' minn politikalment ixaqilbhu, huwa wkoll kantant li jesprimi bis-sewwa l-ħsus romantiċi tiegħu. Il-kelma imħabba hija wżata ta' spiss, mingħajr ma jsir abbuż minnha. Tant li jgħid li għandu erbgħa kanzunetti bl-isem Inħobbok.

Kantanti li nebbħuħ 
Micallef stqarr li huwa ġie mnebbaħ mill-mużika Taljana ta' Giorgio Gaber, Gino Paoli and l-Amerikani Jim Croce u James Taylor għalkemm xi drabi daqq ukoll kanzunetti ta' Cat Stevens. Kritiċi, jemmnu li Micallef għandu wkoll ir-rabja ta' Bruce Cockburn u t-tmejjil ta' Lou Reed. Ngħidu aħna Lil Malta setgħet kienet toqgħod tajjeb ma' dik ta' Reed, li ġġib l-isem ta' Last Great American Whale.

Bħala kantanti Maltin huwa għandu ammirazzjoni kbira għal pinna ta' l-kantawtur Manwel Mifsud u kemm il-darba tenna li Sammy Bartolo tal-grupp Mellieħi New Courey kellhu l-isbaħ leħen fil-qasam tal-kant f'pajjiżna.

Tentufiet dwaru 
Iħobb isiefer f'artijiet imbiegħda, fosthom il-Messiku u t-Tajlandja. Għamel żmien u għomor jobtol taħt it-tined fuq il-gżira Griega ta' Paros. Dan l-aħħar qiegħed iżur l-inħawi ta' Phuket u l-gżira Tajlandiża ta' Koh Samui, fejn minbarra li jistrieħ mill-ħajja aktar mgħaġġla ta' l-Ewropa, anki jsib il-lehma biex jikteb aktar kanzunetti bil-Malti. Il-kanzunetta Awissu (1996), li hija l-aktar waħda magħrufa tiegħu, ma nkitbitx f' Bejn il-Kmiemen, li t-turisti li jżuruna jsejjħu blue lagoon ta' Kemmuna, imma fuq ir-ramla ta' Playa del Carmen fil-Messiku. 

Għalkemm ma huwiex ħaxxiex, iħobb ħafna jagħmel borma tajba bil-ħxejjex friski. Madankollu l-lampuki mgħaddsa fid-dqiq u l-bajd imħabbat u mixwija huma fost l-aktar ikel li jħobb isajjar.

Oħtu hija ċ-ċeramista magħrufa Sina Farruġia Micallef. Hija tħobb taħdem l-aktar bit-tafal u kellha wirjiet tax-xogħolijiet tagħha fl-Ewropa u l-Istati Uniti.

Nannuh Manwel Borġ Tat-Twajjeb, minn Birkirkara wkoll, kien kitarrista li jdoqq waqt serati tal-għana, magħmudijiet u tiġijiet.

Għejjun oħra 
 Words with Meaning, Malta Today, 23 March 2001.
 The Chords of Justice, Times of Malta, 18 Jan 2003.
 The Third Degree with Walter Micallef, Malta Today, 16 Feb 2003.
 One World Beat preview, Times of Malta, 13 March 2004.
 Up Close to Walter Micallef, St. James Cavalier Concerts preview, Times of Malta, 3 July 2004.
 Fading Notes, The Malta Independent, 22 August 2005.
 Kull Buffura Riħ, 23 Marzu 2007. 
 Music Matters, The Malta Independent, 1 April 2007.
 Everyday songs, The Malta Independent, 21 April 2007.

Ħoloq esterni 

 Sit Uffiċjali
 Sit Uffiċjali ta' Renzo Spiteri
 L-Għanja tal-Poplu

Mużiċisti Maltin
Twieldu fl-1955